Verlenging van ramptoestand ‘blatante magsvergryp’(Foto: Twitter) Die DA-leier John Steenhuisen het die regering se besluit om die ramptoestand weer te verleng sterk veroordeel. “Laat ons dit duidelik stel: Dit is ŉ ooglopende magsvergryp. Die ramptoestand verwyder doelbewus parlementêre oorsig. Dit laat die regering in wese toe om ŉ diktatorskap te hê en nuwe wetgewing te maak wat mense se lewe fundamenteel raak sonder dat hulle die parlement daaroor hoef te raadpleeg,” sê Steenhuisen. ŉ Ramptoestand is in Maart vanjaar in reaksie op die Covid-19-pandemie in Suid-Afrika aangekondig. Hoewel afsonderingsregulasies sedertdien verslap is, geld talle streng maatreëls steeds. Daar is boonop wêreldwyd toenemende teenkanting teen regerings se besluit om inperkingsmaatreëls af te dwing. Steenhuisen sê die verlenging van die ramptoestand het niks met die virus te doen nie. “Suid-Afrika het onlangs nagenoeg 10 Covid-19-sterftes per dag aangeteken in ŉ land waar die gemiddelde sterftekoers van alle oorsake veel meer as 1 200 is. “Sowat 40 mense sterf daagliks op die land se paaie, maar ons gee nie die regering buitengewone magte om ons padnetwerk te sluit nie. “Dit is suiwer opportunisme deur ŉ party wat vasbeslote is om elke aspek van mense se lewe te beheer. Dit is ŉ teen-demokratiese stap wat ons ekonomiese herstel gaan kniehalter deur beleidsekerheid te verminder en deur ŉ voortsetting van die regering se irrasionele en ondoeltreffende afsonderingsmaatreëls.” Steenhuisen sê die regering gebruik die tekortkominge in die Wet op Rampbestuur. Die DA betwis reeds die wetgewing in die hof. “Die werklike ramp in die land is die steierende armoede, werkloosheid en ongelykheid wat ongebreideld toegeneem het weens ons ramp van ŉ staat en sy rampspoedige, uitgerekte inperking.” Die Wêreldgesondheidsorganisasie (WGO) het die afgelope week ŉ beroep op wêreldleiers gedoen om nie inperkingsmaatreëls as primêre beheermetode teen Covid-19 te gebruik nie. Volgens die WGO het dié gebruik oor die algemeen slegs armoede tot gevolg gehad. Steenhuisen sê Suid-Afrika se inperking het veel meer skade as goed gedoen. Hy sê die maatskappy Discovery raam dat sowat 16 000 Covid-19-sterftes moontlik deur die afsonderingsmaatreëls gered is. Hy sê die maatskaplike koste is egter katastrofies. Hy sê pleks daarvan dat die ANC erken watter skade hy aan mense se lewens aangerig het, wil hy sy magte uitbrei. Die DA doen ook ŉ beroep op mense om ŉ algehele opheffing van die ramptoestand te eis en te vra dat die verbod op internasionale reis, beperkings op die verkope van alkohol, beperkings op normale skoolbedrywighede en die aandklokreël geskrap word. “Die regering is die grootste gevaar vir Suid-Afrika se welstand. Enigiets wat hom meer mag gee, moet teengegaan word,” sê Steenhuisen. Pres. Cyril Ramaphosa maak later vandag die regering se ekonomiese herstelplan bekend en Steenhuisen sê hy behoort die ramptoestand dadelik op te hef.